Diari Oficial de la Generalitat Valenciana


Sumari del DOGV 8984, del 28-12-2020 (2020/11741)

RESOLUCIÓ de 22 de desembre de 2020, de la Vicepresidència i Conselleria d'Igualtat i Polítiques Inclusive, per la qual es convoquen per a l'exercici 2021 les ajudes per al desenvolupament de programes de serveis socials especialitzats en dona en situació o risc d'exclusió social.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8984

Data del DOGV
:   28-12-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/11580


Data del document
:   22-12-2020

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

RESOLUCIÓ de 22 de desembre de 2020, de la Vicepresidència i Conselleria d'Igualtat i Polítiques Inclusive, per la qual es convoquen per a l'exercici 2021 les ajudes per al desenvolupament de programes de serveis socials especialitzats en dona en situació o risc d'exclusió social. [2020/11071]  
Mitjançant l'Ordre 6/2016, de 21 de març, de la Vicepresidència i Conselleria d'Igualtat i Polítiques Inclusives, s'estableixen les bases reguladores de les ajudes per a programes de serveis socials especialitzats en l'atenció a dones en situació o en risc d'exclusió social. (DOGV 7751/01.04.2016).  
En virtut del que s'ha exposat, de conformitat amb les competències conferides pel Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i la Conselleria d'Igualtat i Polítiques Inclusives i l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
Convocar les ajudes per al desenvolupament de programes de serveis socials especialitzats en dona en situació o risc d'exclusió social regulades per l'Ordre 6/2016, de 21 de març, de la Vicepresidència i Conselleria d'Igualtat i Polítiques Inclusives, per a l'exercici 2021.  
  
  
Segon. Programes objecte de subvenció  
1. Els programes objecte de subvenció consistiran en la realització d'actuacions específiques amb dones en situació o risc d'exclusió social la finalitat de les quals siga millorar la seua situació psicosocial, la seua formació integral o la seua integració social i laboral, i relacionades amb algunes de les àrees següents:  
a) Foment de l'autoestima i promoció de l'autonomia personal.  
b) Adquisició d'hàbits i habilitats personals, maternals i de relació.  
  
c) Adquisició d'habilitats prelaborals bàsiques per al desenvolupament de l'ocupabilitat.  
d) Atenció psicològica i social a escala individual i grupal.  
e) Atenció específica a dones embarassades i mares amb menors de tres anys.  
2. Les actuacions aniran dirigides específicament a dones en situació o en risc d'exclusió social i poden incloure en la seua realització els seus fills i filles menors que en depenguen.  
  
Tercer. Requisits de les entitats beneficiàries  
1. Podran ser beneficiàries d'aquestes ajudes les entitats sense ànim de lucre que desenvolupen programes de serveis socials especialitzats en dones en situació o risc d'exclusió social i que en el moment de finalitzar el termini de presentació de sol·licituds es troben inscrites en el Registre General de titulars d'activitats, de serveis i centres d'acció social de la Comunitat Valenciana, creat per Decret 59/2019, de 12 d'abril, del Consell, d'ordenació del sistema públic valencià de serveis socials.  
2. Cada entitat podrà presentar una única sol·licitud per àmbit local d'actuació.  
  
Quart. Finançament  
La present convocatòria d'ajudes es realitza pel procediment de tramitació anticipada d'expedients de despesa, segons el que estableixen l'article 41 i 167 de la Llei 1/2015, de 6 de febrer, d'hisenda pública, del sector públic instrumental i de subvencions; l'article 18 del Decret 77/2019, de 7 de juny, del Consell, de regulació del procediment de gestió del pressupost de la Generalitat, i l'Ordre de 26 de setembre de 1994, de la Conselleria d'Economia i Hisenda. El projecte de la Llei de pressupostos de la Generalitat per a l'exercici 2021 preveu la línia S5340000, denominada Programes d'atenció a dones en situació d'exclusió social, en l'aplicació pressupostària 54.10.34.3172959.89.6, destinada a l'esmentada finalitat i dotada amb un import de 600.000 euros.  
No obstant això, l'import total màxim, que tindrà caràcter estimat, de les ajudes convocades per la present resolució quedarà condicionat a l'existència de crèdit adequat i suficient per a atendre-les en la Llei de pressupostos de la Generalitat que resulte aprovada per a l'exercici 2021.  
  
Cinqué. Termini i lloc de presentació de les sol·licituds  
1. El termini de presentació de les sol·licituds serà de vint dies hàbils, comptadors des de l'endemà de la publicació de la present resolució en el Diari Oficial de la Generalitat Valenciana. Quan l'últim dia del termini siga inhàbil, s'entendrà prorrogat al primer dia hàbil següent.  
  
2. De conformitat amb el que s'estableix en l'article 14.2 de la Llei 39/2015, d'1 d'octubre, del procediment administratiu comú de les administracions públiques, la sol·licitud i la documentació que les acompanya es presentaran exclusivament per via electrònica, mitjançant la signatura electrònica de l'entitat sol·licitant o de la persona que la represente. A l'efecte de participació en la present convocatòria es considera que la mateixa subscripció de la sol·licitud de presentació telemàtica per les entitats sol·licitants o per les persones que les representen implica la capacitat d'actuar necessària per a: sol·licitar l'ajuda, permetre l'accés a la Plataforma autonòmica d'interoperabilitat, designar el compte bancari on es transferirà, si escau, la subvenció i assumir les declaracions responsables de no concurrència de causa legal per a obtindre la condició de persona beneficiària (article 13 de la Llei 38/2003, de 17 de novembre, general de subvencions).  
3. La sol·licitud de presentació telemàtica i la documentació annexa estaran accessibles en la seu electrònica de la Generalitat, https://sede.gva.es (Procediments administratius), i en l'enllaç següent de la guia prop http://www.gva.es/es/inicio/procedimientos'id\_proc=319&version=amp  
  
Sisé. Documentació a aportar  
1. La sol·licitud d'ajuda es formularà segons model de sol·licitud de subvenció general que estarà accessible en la seu electrònica de la Generalitat i haurà d'anar acompanyada de la documentació següent:  
a) Programa sol·licitat per a l'exercici 2021, segons model que s'adjunta com a annex I.  
b) Memòria de l'entitat sol·licitant, segons el model que s'adjunta com a annex II, en què es detallen almenys els aspectes següents:  
1r. Grau d'implantació de l'entitat a la Comunitat Valenciana  
2n. Grau d'especialització de l'entitat en l'atenció al col·lectiu de dones en situació o risc d'exclusió social.  
3r. Estructura i capacitat de gestió.  
4t. Descripció dels serveis o activitats que realitza.  
5é. Experiència de l'entitat en la realització de programes específics per a dones en situació o risc d'exclusió social.  
c) Fitxa descriptiva del programa (dades essencials) per al qual se sol·licita la subvenció, segons model que s'adjunta com a annex III en el qual haurà de constar:  
1r. Avaluació de les necessitats socials que el justifiquen. Cal indicar expressament si hi ha serveis públics que presten aquests serveis i la dificultat per a accedir-hi.  
2n. Àmbit territorial del programa i característiques de les dones a les quals va dirigit.  
3r. Forma d'accés de les beneficiàries. Cal indicar expressament si hi ha instruments de coordinació i derivació amb altres entitats públiques o privades.  
4t. Nombre estimat de beneficiàries.  
5é. Objectius generals i específics.  
6é. Descripció de les actuacions a realitzar i programació temporal d'aquestes.  
7é. Metodologia que s'utilitzarà en el seu desenvolupament.  
8é. Equip professional amb què es realitzarà el programa.  
9é. Mitjans tècnics necessaris per a la realització.  
10é. Resultats esperats del programa i sistema i instruments a utilitzar per a avaluar la consecució dels objectius.  
11é. Pressupost de despeses derivades de l'execució del programa desglossat per conceptes i les seues fonts de finançament.  
d) Còpia compulsada dels estatuts de l'entitat sol·licitant degudament aprovats i registrats.  
e) Document que acredite, en funció dels estatuts, la persona que exercisca la capacitat de representar l'entitat i d'actuar en el seu nom, incloent-hi la capacitat de realitzar les operacions bancàries necessàries per a percebre les ajudes que es reben, si escau per compte de l'entitat.  
  
f) Model de domiciliació bancària, que s'adjunta com a annex IV, degudament emplenat en el qual la persona titular del compte haurà de coincidir amb l'entitat sol·licitant de la subvenció.  
g) Autorització a l'òrgan convocant, que es farà constar en la sol·licitud general de subvenció, perquè aquest, de manera directa i per mitjans telemàtics:  
Comprove les dades fiscals identificatives de l'entitat sol·licitant que hi ha en l'Agència Estatal d'Administració Tributària i les dades d'identitat de la persona representant legal, mitjançant el Sistema de Verificació de Dades d'Identitat, segons estableix el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això, si de les comprovacions efectuades resultara alguna discordança amb les dades facilitades en la sol·licitud, la persona que instruïsca el procediment quedarà facultada per a realitzar les actuacions procedents per a aclarir-la  
Obtinga l'acreditació que l'entitat sol·licitant està al corrent en el compliment de les seues obligacions tributàries amb l'Agència Estatal d'Administració Tributària i amb la hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, general de subvencions, i en els articles 18, 19 i 22 del Reial decret 887/2006, de 21 de juliol, pel qual s'aprova el reglament d'aquesta llei.  
Si l'entitat sol·licitant no autoritza, haurà d'aportar: còpia compulsada o autenticada del NIF de l'entitat sol·licitant; còpia compulsada o autenticada del document nacional d'identitat, passaport o targeta d'identificació d'estranger de la persona representant legal, segons siga procedent, i els certificats que acrediten el compliment de les esmentades obligacions o, si no està obligat a presentar les declaracions o documents a què aquelles es refereixen, acreditarà el seu compliment mitjançant declaració responsable.  
h) Declaració responsable que l'entitat no està incursa en cap de les circumstàncies previstes en l'article 13 de la Llei 38/2003, de 17 de novembre, general de subvencions, que impedeixen obtindre la condició de beneficiària de subvencions públiques, i que es troba al corrent del compliment de les obligacions de reintegrament de subvencions que, si escau, se li hagueren exigit, inclosa en l'annex I.  
i) Qualsevol altra documentació addicional que la persona sol·licitant considere necessària per a l'oportuna valoració de la seua sol·licitud d'acord amb els criteris de valoració establits en la present convocatòria.  
  
Seté. Termini de resolució i notificació  
1. El termini màxim per a resoldre i notificar la resolució serà de sis mesos, comptadors des de l'endemà de la publicació de la present convocatòria en el Diari Oficial de la Generalitat Valenciana.  
2. Transcorregut el termini assenyalat sense que s'haja notificat resolució expressa, les persones interessades podran entendre desestimades les seues sol·licituds per silenci administratiu, als efectes previstos en l'article 25.1a de la Llei 39/2015, d'1 d'octubre, del procediment administratiu comú de les administracions públiques.  
3. Correspon a la directora general de l'Institut Valencià de les Dones la competència per a resoldre, amb l'informe previ i proposta de la Comissió de valoració.  
  
Huité. Mitjans de notificació  
1. De conformitat amb el que s'estableix en l'article 45 de la Llei 39/2015, d'1 d'octubre, del procediment administratiu comú de les administracions públiques, l'òrgan instructor publicarà els requeriments d'esmena en la pàgina web de la Direcció General de l'Institut Valencià de les Dones:  
http://www.inclusio.gva.es/va/web/mujer/promocio-de-la-igualtat  
2. La resolució del procediment es publicarà en el Diari Oficial de la Generalitat Valenciana i en la pàgina web de la Direcció General de l'Institut Valencià de les Dones de conformitat amb l'article 45 de la Llei 39/2015, d'1 d'octubre, del procediment administratiu comú de les administracions públiques.  
  
Nové. Recursos  
Les resolucions que es dicten d'acord amb el que es disposa en l'article anterior posaran fi a la via administrativa i en contra d'aquestes es podrà interposar recurs potestatiu de reposició en el termini d'un mes, comptador des de l'endemà de la notificació o bé directament recurs contenciós administratiu, en el termini de dos mesos, comptadors des de l'endemà de la notificació, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Deu. Criteris de valoració de les sol·licituds  
1. La valoració de la totalitat de les sol·licituds presentades i admeses que complisquen els requisits establits es realitzarà sobre 100 punts, d'acord amb els criteris establits en els apartats 2 i 3 d'aquest article.  
  
2. Criteris de valoració respecte de l'entitat sol·licitant: màxim 30 punts.  
a) Antiguitat: es valorarà que l'entitat s'haguera constituït almenys un any abans de la data de publicació de la corresponent convocatòria fins a 10 punts.  
- 1 any d'antiguitat: 2 punts  
- 2 anys d'antiguitat: 4 punts  
- 3 anys d'antiguitat: 6 punts  
- 4 anys d'antiguitat: 8 punts  
- 5 o més anys d'antiguitat: 10 punts  
b) Especialització: es valorarà l'experiència de l'entitat en l'atenció al col·lectiu de dones en situació o risc d'exclusió social fins a 10 punts.  
  
- 0 anys d'experiència: 1 punt  
- 1 any d'experiència: 2 punts  
- 2 anys d'experiència: 4 punts  
- 3 anys d'experiència: 6 punts  
- 4 anys d'experiència: 8 punts  
- 5 o més anys d'experiència: 10 punts  
c) Es valorarà que l'entitat tinga contractada alguna dona procedent dels següents col·lectius: víctimes de violència de gènere, amb discapacitat igual o superior al 33 % o en risc d'exclusió social amb 5 punts.  
  
El contracte haurà de tindre una duració mínima de 6 mesos i estar vigent durant el termini de presentació de sol·licituds i amb una jornada mínima de 20 hores setmanals.  
d) Es valorarà que l'entitat dispose d'un certificat o distintiu empresarial en matèria d'igualtat o com a entitat col·laboradora en igualtat d'oportunitats entre dones i homes, o qualsevol altre anàleg de caràcter oficial o que tinga entre les seues finalitats la promoció de la igualtat d'oportunitats entre dones i homes amb 5 punts.  
3. Criteris de valoració respecte del projecte o activitat a realitzar: màxim 70 punts.  
a) Claredat i coherència del programa (màxim 40 punts): es valoraran els següents aspectes i s'assignarà a cadascun d'aquests una puntuació compresa entre 0 i 10 punts:  
- Claredat i concisió en la definició dels objectius.  
- Descripció d'actuacions, metodologia i activitats i coherència amb els objectius.  
- Idoneïtat de les destinatàries del programa.  
- Idoneïtat del personal assignat a l'execució del programa.  
b) Avaluació de les necessitats socials que justifiquen el programa (màxim 10 punts): es valorarà l'absència de serveis públics per a la seua cobertura o dificultat en el seu accés.  
- Absència de serveis públics en el municipi on es desenvolupe el programa: 10 punts.  
- Existència de serveis públics de difícil accés per a les usuàries: 5 punts  
c) Resultats esperats del programa i sistema i instruments d'avaluació que permeten mesurar el grau de compliment dels objectius (màxim 10 punts): es valoraran els següents aspectes, i s'assignarà a cadascun d'aquests una puntuació compresa entre 0 i 5 punts.  
- Quantificació i relació amb els objectius.  
- Instruments i moments d'avaluació.  
d) Grau de coordinació i complementarietat del programa amb els d'altres entitats o serveis públics (màxim 10 punts): es valoraran els següents aspectes, i s'assignarà a cadascun d'aquests una puntuació compresa entre 0 i 5 punts.  
- Entitats amb les quals col·labora i relació que té amb aquestes.  
- Instruments de coordinació i derivació.  
4. Només podran obtindre ajuda aquelles sol·licituds que obtinguen una puntuació mínima de 51 punts en la valoració global, segons els anteriors criteris.  
5. La dotació pressupostària de la convocatòria es distribuirà entre les entitats sol·licitants tenint en compte la puntuació obtinguda d'acord amb els anteriors criteris, sempre que tinguen els requisits establits i que aconseguisquen la puntuació mínima establida en l'apartat anterior.  
  
6. L'import màxim de l'ajuda que un programa podrà obtindre en la present convocatòria serà de 15.000,00 euros.  
  
Onzé. Règim de lliurament de pagaments  
Llevat que la Llei de pressupostos de la Generalitat per a l'exercici 2021 permeta un règim de lliurament de transferències corrents diferent, el pagament de les ajudes previstes en aquesta convocatòria s'efectuarà ajustant-se al règim següent:  
1. El 30 % d'aquesta es lliurarà immediatament una vegada concedida.  
2. La resta es lliurarà després de la justificació per l'entitat de la realització de la totalitat del programa subvencionat.  
  
Dotzé. Forma i termini de justificació de les subvencions  
1. El compte justificatiu de la despesa total efectuada per l'entitat en el programa subvencionat haurà de contindre la informació següent:  
a) Una memòria explicativa de la realització de les actuacions que conformen el programa subvencionat signada per la persona que exercisca la representació de l'entitat.  
Si es tracta de tallers, s'indicarà el lloc, el nombre d'hores impartides, el nombre de dones que hi han participat i la seua característica dins de la població atesa.  
Si es tracta de serveis, s'indicarà el personal i l'horari en el qual s'han prestat, així com el nombre de beneficiàries.  
Es farà referència al grau de consecució dels objectius proposats en el programa realitzat.  
S'informarà del resultat de l'avaluació del programa realitzat.  
S'adjuntarà l'enquesta d'avaluació que s'adjunta com a annex VI realitzada per cadascuna de les persones usuàries dels programes.  
b) Una memòria econòmica justificativa del cost de les actuacions realitzades per a desenvolupar el programa, signada per la persona que exercisca la representació de l'entitat, segons model que s'adjunta com a annex V, que contindrà:  
1r. Una relació classificada de les despeses del programa, amb identificació de la persona creditora i del document, el seu import, data d'emissió i, si escau, data de pagament. En cas que, en la realització de l'actuació haja participat personal pertanyent a la plantilla ordinària de l'entitat s'especificarà el percentatge de dedicació de la seua jornada laboral a aquesta. La imputació dels costos salarials d'aquest personal no podrà superar el percentatge indicat.  
2n. Les factures o documents de valor probatori equivalent en el tràfic jurídic mercantil o amb eficàcia administrativa incorporats en la relació a què es fa referència en el paràgraf anterior i, si escau, la documentació acreditativa del pagament.  
2. En el cas que la Llei de pressupostos de la Generalitat per a l'exercici 2021, permeta un règim de pagaments anticipats, la justificació de la primera bestreta haurà de realitzar-se com a màxim el 15 d'octubre de 2021.  
3. El compte justificatiu de la despesa total haurà de presentar-se, com a data màxima, el 31 de gener de 2022. Transcorregut el termini assenyalat per a la presentació de la documentació sense que aquesta s'haja realitzat, es deixarà sense efecte el dret a l'ajuda concedida, amb la resolució prèvia degudament notificada a l'entitat basada en tal incompliment.  
  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques i els articles 10, 14 i 46 de la Llei reguladora de la jurisdicció contenciosa administrativa, contra la present resolució, que posa fi a la via administrativa, es podrà interposar, potestativament, recurs de reposició davant el mateix òrgan que dicta l'acte, en el termini d'un mes, comptador des de l'endemà de la publicació de la present resolució en el Diari Oficial de la Generalitat Valenciana o, directament, recurs contenciós administratiu davant els jutjats contenciosos administratius de la Comunitat Valenciana en el termini de dos mesos, comptadors des de l'endemà de la publicació de la present resolució en el Diari Oficial de la Generalitat Valenciana.  
  
  
València, 22 de desembre de 2020.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.